CELEX: 32019D1334
Language: lv
Date: 2019-08-07 00:00:00
Title: Komisijas Īstenošanas lēmums (ES) 2019/1334 (2019. gada 7. augusts) par konkrētiem aizsargpasākumiem sakarā ar Āfrikas cūku mēri Slovākijā (izziņots ar dokumenta numuru C(2019) 5989) (Dokuments attiecas uz EEZ.)

8.8.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 208/44
               
            
         KOMISIJAS ĪSTENOŠANAS LĒMUMS (ES) 2019/1334
         (2019. gada 7. augusts)
         par konkrētiem aizsargpasākumiem sakarā ar Āfrikas cūku mēri Slovākijā
         
            
               (izziņots ar dokumenta numuru C(2019) 5989)
            
         
         (Autentisks ir tikai teksts slovāku valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
         ņemot vērā Padomes 1990. gada 26. jūnija Direktīvu 90/425/EEK par veterinārajām pārbaudēm, kas piemērojamas Savienībā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
         tā kā:
         
                     (1)
                  
                  
                     Āfrikas cūku mēris ir vīrusa ierosināta infekcijas slimība, ar ko slimo mājas cūkas un savvaļas cūkas un kas var būtiski ietekmēt cūkkopības rentabilitāti, tādējādi traucējot tirdzniecību Savienībā un eksportu uz trešām valstīm.
                  
               
                     (2)
                  
                  
                     Āfrikas cūku mēra uzliesmojuma gadījumā ir risks, ka slimības ierosinātājs var izplatīties uz citām cūku ražošanas saimniecībām un uz savvaļas cūkām. Tādējādi, veicot dzīvu cūku vai to produktu tirdzniecību, tas var izplatīties no vienas dalībvalsts uz citu dalībvalsti un uz trešām valstīm.
                  
               
                     (3)
                  
                  
                     Padomes Direktīvā 2002/60/EK (3) ir izklāstīti obligātie pasākumi Āfrikas cūku mēra kontrolei Savienībā. Direktīvas 2002/60/EK 9. pants nosaka, ka minētās slimības uzliesmojumu gadījumā jāizveido aizsardzības zonas un uzraudzības zonas, kurās piemēro minētās direktīvas 10. un 11. pantā noteiktos pasākumus.
                  
               
                     (4)
                  
                  
                     Pēc Āfrikas cūku mēra uzliesmojumiem Slovākijā Trebišovas rajonā minētā dalībvalsts ir informējusi Komisiju par stāvokli tās teritorijā attiecībā uz Āfrikas cūku mēri un saskaņā ar Direktīvas 2002/60/EK 9. pantu ir izveidojusi aizsardzības zonu un uzraudzības zonu, kurās piemēro minētās direktīvas 10. un 11. pantā noteiktos pasākumus.
                  
               
                     (5)
                  
                  
                     Pēc tam, kad Slovākija saskaņā ar Direktīvas 2002/60/EK 9. pantu izveidoja aizsardzības zonu un uzraudzības zonu, tika pieņemts Komisijas Īstenošanas lēmums (ES) 2019/1273 (4).
                  
               
                     (6)
                  
                  
                     Kopš Īstenošanas lēmuma (ES) 2019/1273 pieņemšanas dienas sakarā ar jaunu uzliesmojumu Trebišovas rajonā epidemioloģiskā situācija Slovākijā attiecībā uz cūku mēri ir mainījusies, tāpēc Slovākija ir īstenojusi vajadzīgos kontroles pasākumus un ir ievākusi papildu uzraudzības datus.
                  
               
                     (7)
                  
                  
                     Lai novērstu nevajadzīgus tirdzniecības traucējumus Savienībā un nepieļautu, ka trešās valstis nosaka nepamatotus šķēršļus tirdzniecībai, ir nepieciešams sadarbībā ar Slovākiju Savienības līmenī aprakstīt, kuri minētās dalībvalsts apgabali ir noteikti par aizsardzības zonu un uzraudzības zonu attiecībā uz Āfrikas cūku mēri. Attiecībā uz šīm pārskatītajām uzraudzības zonu un aizsardzības zonu ir ņemta vērā pašreizējā epidemioloģiskā situācija minētajā dalībvalstī.
                  
               
                     (8)
                  
                  
                     Tāpēc Slovākijā noteiktās aizsardzības zona un uzraudzības zona būtu jāapraksta un šo zonu pastāvēšanas ilgums jānosaka šā lēmuma pielikumā.
                  
               
                     (9)
                  
                  
                     Turklāt, lai ņemtu vērā attiecībā uz Āfrikas cūku mēri ieviestos atjauninātos slimības kontroles pasākumus un epidemioloģiskās situācijas attīstību Slovākijā, Īstenošanas lēmums (ES) 2019/1273 būtu jāatceļ un jāaizstāj ar šo lēmumu.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Slovākija nodrošina, ka aizsardzības zonā un uzraudzības zonā, kas izveidotas saskaņā ar Direktīvas 2002/60/EK 9. pantu, ir iekļauti vismaz tie apgabali, kuri kā aizsardzības zona un uzraudzības zona ir norādīti šā lēmuma pielikumā.
         
         
            2. pants
            Īstenošanas lēmumu (ES) 2019/1273 atceļ.
         
         
            3. pants
            Šo lēmumu piemēro līdz 2019. gada 18. novembrim.
         
         
            4. pants
            Šis lēmums ir adresēts Slovākijas Republikai.
         
         
            Briselē, 2019. gada 7. augustā
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 395, 30.12.1989., 13. lpp.
         
         
            (2)  OV L 224, 18.8.1990., 29. lpp.
         
         
            (3)  Padomes 2002. gada 27. jūnija Direktīva 2002/60/EK, ar ko paredz īpašus noteikumus Āfrikas cūku mēra kontrolei un groza Direktīvu 92/119/EEK attiecībā uz Tešenas slimību un Āfrikas cūku mēri (OV L 192, 20.7.2002., 27. lpp.).
         
            (4)  Komisijas 2019. gada 26. jūlija Īstenošanas lēmums (ES) 2019/1273 par konkrētiem pagaidu aizsargpasākumiem sakarā ar Āfrikas cūku mēri Slovākijā (OV L 201, 30.7.2019., 6. lpp.).
      
      
         
            PIELIKUMS
            
                        Slovākijas Republika
                     
                     
                        1. pantā minētie apgabali
                     
                     
                        Datums, līdz kuram piemērojams
                     
                  
                        Aizsardzības zona
                     
                     
                        Pagasti: Strážne, Veľký Kamenec, Malý Kamenec, Somotor, Veľký Horeš, Streda nad Bodrogom.
                     
                     
                        2019. gada 18. novembris.
                     
                  
                        Uzraudzības zona
                     
                     
                        Pagasti: Viničky, Klín nad Bodrogom, Ladmovce, Zemplín, Svätá Mária, Rad, Svinice, Svätuše, Malý Horeš, Pribeník, Borša, Bara, Dobrá, Kráľovský Chlmec, Vojka, Cejkov, Malá Tŕňa, Slovenské Nové Mesto, Čerhov, Kašov, Veľká Tŕňa, Luhyňa, Veľaty, Michaľany, Hrčeľ, Kysta, Novosad, Zemplínske Jastrabie, Brehov, Zatín, Bol', Soľnička, Poľany, Leles, Bačka, Biel, Veľké Trakany, Malé Trakany, Čierna nad Tisou, Čierna, Bot'any, Ptrukša, Byšta, Brezina, Kazimír, Lastovce, Stanča, Zemplínska Nová Ves, Zemplínsky Branč, Kožuchov, Zemplínske Hradište, Hraň, Sirník, Malčice, Petrikovce, Veľké Raškovce, Ižkovce, Beša, Čičarovce, Veľké Kapušany, Maťovské Vojkovce, Budince, Kapušianske Kľačany, Ruská, Veľké Slemence.
                     
                     
                        2019. gada 18. novembris.